For anden nat i træk har det blæst gevaldigt henover Danmark - og blæsevejret natten til onsdag blev kraftigere og mere udbredt end blæsevejret natten forinden. Mest blæsende har det været i den nord- og vestlige del af Jylland, hvor vindstødene mange steder har nået stormstyrke. Den højeste middelvind er målt i Hanstholm i Nordvestjylland, hvor der sent tirsdag aften med 21,9 meter per sekund blev målt stormende kuling. Samme sted nåede vindstødene med 30,8 meter per sekund stærk storm. Til sammenligning starter orkan ved 32,7 meter per sekund. Derudover der der ved talrige vejrstationer i Jylland - selv langt inde over land - målt vindstød af stormstyrke tirsdag aften og først på natten til onsdag. Derimod er der ikke målt vindstød af stærk storm i nogen af de andre landsdele. Det kraftigste vindstød på Fyn blev målt ved Assens, hvor vindmåleren registrerede 22,8 meter per sekund, mens det kraftigste vindstød på Sjælland blev målt ved vindudsatte Røsnæs med 24,2 meter per sekund. Storm begynder ved 24,5 meter per sekund. Længst mod øst på Bornholm har der 'kun' været vindstød af hård kuling med 19,1 meter per sekund ved Hammerodde. Årets - men ikke vinterens - kraftigste Vindhastighederne der blev målt i forbindelse med nattens blæsevejr er de hidtil højeste i 2020. 4. januar nåede middelvinden 21,4 meter per sekund ved Hirtshals, mens vindstødene i Skagen nåede stærk storm med 29,1 meter per sekund . Begge værdier er blevet overgået i nat. For en måned siden, 15. december 2019, blev vi ramt af en regulær storm , hvor middelvinden ved Kegnæs på Als nåede 26,6 meter per sekund, mens vindstødene med 36,1 meter sekund nåede over grænsen for orkan. Det er vinterens hidtil kraftigste blæsevejr, og det endte også med at blive den kraftigste storm i 2019.
Årets hidtil kraftigste blæsevejr har ramt Danmark.